次伯量贈別詩韻
作者：裘萬頃
朝代：宋

paragraphs: 我生既駑下，且復寡見聞。
時時警其愚，姻黨頼有君。
自慚將且疲，不足張此軍。
君乃不我棄，歡然與同羣。
願學如之何，此志亦已勤。
正坐未知方，所得不足云。
人生所好雜，其力用是分。
詞章末技耳，安能媲皇墳。
而況字書學，兀兀纂說文。
曷若鞭吾心，或有汗馬勳。
請益恨未能，別君大江濆。
長吟昌黎詩，安得身登雲。